tartuNLP/wikipedia-smugri-20251201 huggingface dataset:
Maximilian Schachmann

Maximilian Schachmann (s. 9. tammikuuta 1994 Berliini) on saksalainen maantiepyöräilijä, joka edustaa Bora-Hansgrohe-tallia. Hän on kaksinkertainen Pariisi–Nizza-ajon voittaja.
Schachmann aloitti ammattilaisuransa vuonna 2013 Thüringer Energie Team -joukkueessa, edusti Giant-Shimanon kehitysjoukkuetta 2014, AWT-GreenWay -tallia 2015 ja Klein Constantiaa 2016. UCI World Tour -tasolla hän aloitti Quick-Step Floors -joukkueessa 2017, ja jatkoi Bora-Hansgrohe / Red Bull–Bora–Hansgrohessa 2019–2024. Vuodesta 2025 lähtien hän on edustanut Soudal-Quick Stepiä.
Schachmann voitti Prato Nevosoon päättyneen 18. etapin Italian ympäriajossa 2018. Hän saavutti samana vuonna pronssia EM-kilpailujen aika-ajossa ja kuului joukkueaika-ajon maailmanmestaruuden voittaneeseen Bora-Hansgrohen miehistöön. Hän sijoittui 2019 kolmanneksi Liège–Bastogne–Liège-suurklassikossa ja voitti maantieajon Saksan-mestaruuden. Vuonna 2020 hän voitti Pariisi–Nizza-ajon 18 sekunnin erolla Tiesj Benootiin ja seuraavana vuonna 19 sekunnilla ennen Aleksandr Vlasovia. Hän voitti maantieajon Saksan-mestaruuden jälleen 2021 sekä aika-ajon Saksan-mestaruuden 2025.
Saavutuksia.
Lähteet: Pro Cycling Stats, Cycling Archives
MM-kilpailut, pronssia junioreiden aika-ajossa
EM-kilpailut, viides alle 23-v. aika-ajossa
MM-kilpailut, viides alle 23-v. aika-ajossa
EM-kilpailut, pronssia alle 23-v. aika-ajossa
MM-kilpailut, hopeaa alle 23-v. aika-ajossa
Aika-ajon alle 23-v. Saksan-mestaruus
Giro Ciclistico della Valle d'Aosta Mont Blanc, 3. etapin voitto
Tour Alsace, kokonaiskilpailun, nuorten kilpailun ja 3. etapin voitto
MM-kilpailut, hopeaa alle 23-v. aika-ajossa
Katalonian ympäriajo, 6. etapin voitto
Italian ympäriajo, 18. etapin voitto
EM-kilpailut, pronssia aika-ajossa
Binck Bank Tour, kokonaiskilpailussa neljäs
Saksan ympäriajo, kokonaiskilpailussa kolmas, 2. etapin voitto
MM-kilpailut, kultaa joukkueaika-ajossa
GP Industria &amp; Artigianato, voitto
Katalonian ympäriajo, 5. etapin voitto
Baskimaan ympäriajo, pistekilpailun sekä 1. etapin (aika-ajo), 3. ja 4. etapin voitto
Amstel Gold Race, viides
La Flèche Wallonne, viides
Liège–Bastogne–Liège. kolmas
Maantieajon Saksan-mestaruus
Volta ao Algarve, kokonaiskilpailussa toinen
Pariisi–Nizza, kokonaiskilpailun ja 1. etapin voitto
Strade Bianche, kolmas
Lombardian ympäriajo, seitsemäs
Ranskan ympäriajo, 13. etapilla kolmas
MM-kilpailut, maantieajossa yhdeksäs
Pariisi–Nizza, kokonaiskilpailun voitto
Amstel Gold Race, kolmas
Sveitsin ympäriajo, kokonaiskilpailussa neljäs
Maantieajon Saksan-mestaruus
Olympialaiset, maantieajossa kymmenes, aika-ajossa 15:s
Grand Prix of Aargau Canton, toinen
Sibiu Cycling Tour, 3. etapin voitto
Italian ympäriajo, 1. etapilla toinen
Olympialaiset, aika-ajossa yhdeksäs
MM-kilpailut, sekaviestissä hopeaa
Baskimaan ympäriajo, kokonaiskilpailussa kolmas, 1. etapin (aika-ajo) voitto
Aika-ajon Saksan-mestaruus
Lohjanseppä

Lohjanseppä ("Pseudanostirus globicollis") on seppien (Elateridae) heimoon kuuluva kovakuoriaislaji. Lohjansepän tieteellinen lajinimi "globicollis" tulee latinan kielestä ja merkitsee kuvaavasti pallokaulaista. Lohjanseppä on 10–14 millimetrin mittainen. Sen kuori on väriltään musta. Peitinsiivet ovat tosin joskus hieman ruskeat. Sen levinneisyysalue kattaa alueita Saksan itäosasta, Unkarista ja Romaniasta aina Venäjään asti. Suomi on ainoa maa, missä laji elää Pohjois-Euroopassa, ja sieltäkin sitä on havaittu vain maan lounaisosista Lohjalta 1920 ja 1985, Nauvosta 1928 sekä Houtskarin saarilla 2002–2006. Lajin elinympäristö lehtometsä. Toukkia esiintyy maassa karikkeen seassa. Lohjansepän elintavat eivät ole tiedossa.
Paul Jacobs (pianisti)

Paul Jacobs (22. kesäkuuta 1930 New York – 25. syyskuuta 1983 New York) oli yhdysvaltalainen pianisti ja cembalisti.
Jacobs kävi Juilliard Schoolin ja oli Ernest Hutchesonin oppilaana. Hän teki virallisen New Yorkin -debyyttinsä vuonna 1951. Vuosina 1951–1960 hän oli Euroopassa, jossa keskittyi avantgardistiseen ohjelmistoon. Hän esitti ensimmäisenä Pariisissa Arnold Schönbergin kokonaispianotuotannon. Hän työskenteli esimerkiksi Domaine musicalissa, International Society for Contemporary Musicissa ja Darmstadtin kursseilla. Yhdysvaltoihin palattuaan hän opetti Manhattan School of Musicissa, Mannes College of Musicissa, Berkshire Music Centerissä ja Brooklyn Collegessa.
Vuodesta 1962 Jacobs teki yhteistyötä New Yorkin filharmonikkojen kanssa orkesterin virallisena pianistina ja vuodesta 1974 cembalistina. Jacobsin ohjelmistoon kuului Schönbergin ohella muiden muassa Claude Debussyn, Igor Stravinskyn, Ferruccio Busonin, Elliott Carterin, Aaron Coplandin, Frederic Rzewskin, Mario Davidovskyn, George Crumbin, John Cagen, William Bolcomin, Karlheinz Stockhausenin, Eric Satien, Virgil Thomsonin, Pierre Boulez'n, Olivier Messiaenin, Béla Bartókin ja Arthur Bergerin teoksia. Vaikka Jacobs keskittyi pitkälti 1900-luvun ohjelmistoon, hän tulkitsi myös barokkimusiikkia cembalistina. Pianistina hän soitti New Yorkin filharmonikkojen kanssa muiden muassa Stravinskyn "Petrushkan" ja Dmitri Šostakovitšin ensimmäisen sinfonian, cembalistina Johann Sebastian Bachin 5. brandenburgilaisen konserton ja Georg Friedrich Händelin Messias-oratorion. Jacobsin tunnetuimpia levytyksiä ovat hänen julkaisunsa Nonesuch Recordsille hänen viimeisten kymmenisen elinvuotensa ajalta.
Jacobs kuoli AIDS:iin aikana, jolloin Yhdysvalloissa oli raportoitu noin 2 100 sairauden aiheuttamaa kuolemaa. Hän oli ollut avoimesti homoseksuaalinen. Richard Rodney Bennett sävelsi hänen muistolleen "And Death Shall Have No Dominion" -motetin miesäänille ja käyrätorvelle.
Justin Henry

Justin Henry (s. 25. toukokuuta 1971 Rye, New York Yhdysvallat) on yhdysvaltalainen näyttelijä.
Henry on näytellyt muun muassa huoltajuuskiistaa käyvien vanhempien lapsen roolissa elokuvassa "Kramer vastaan Kramer". Rooli toi hänelle Young Artist -palkinnon ja lisäksi hän oli Oscar-ehdokkaana parhaasta miessivuosasta.
AUTS (videopeli)

AUTS – The Ultimate Stress Relief Game on vuonna 1995 julkaistu luolalentelypeli MS-DOSille. Pelin tekijä ja julkaisija on suomalainen pelintekijäryhmä The Kudos. "AUTS" julkaistiin sharewarena.
Pelaaminen.
Pelissä lennetään aluksilla, jotka ovat pelin yksinkertaisten grafiikkojen vuoksi pelkkiä viivoista piirrettyjä V-muotoisia kulmia. Peliä pelataan moninpelinä jaetulla ruudulla kahden, kolmen tai neljän pelaajan kesken. Pelin ideana on tuhota toiset alukset ja jäädä itse viimeisenä eloon. Pelin aluksissa on perusaseena tykki. Perusaseen lisäksi pelaaja saa valita alukseen yhden tehokkaamman erikoisaseen. Pelikentän seinät tekevät aluksiin paljon vahinkoa. Pelaajat voivat korjata aluksiaan ja vaihtaa erikoisaseitaan laskeutumispaikoilla. Pelikentän seinät tuhoutuvat alusten ampuessa niitä. Pelikentissä on myös rakeisia seiniä, joihin alukset voivat jäädä kiinni. Alukset voivat ampua itsensä irti rakeisista seinistä. Pelikentissä juoksee maahanalaskusotilaita (Troopers), joita alukset voivat tappaa aseillaan. Pelissä on mielikuvitukselliset äänet.
Izumi-Ōtsu

Izumi-Ōtsu () on Japanin kaupunki Honshūn saarella Kansain alueella Osakan prefektuurissa. Se sijaitsee prefektuurin lounaisosassa Osakanlahden rannikolla Ōtsujoen suun oikealla rannalla. Izumi-Ōtsussa on 74 490 asukasta (maaliskuussa 2020) ja sen pinta-ala on 13,62 neliökilometriä.
Izumi-Ōtsussa oli muinoin nykyisen Izumin kaupungin alueella sijainneen Izumin provinssin pääkaupungin ("kokufu") ulkosatama, joka esimerkiksi "Tosa nikkissä" tunnetaan ”Ozun ankkuripaikkana” (). Nimi muuntui myöhemmin muotoon Ōtsu. Edo-kaudella se kehittyi yhtenä Kishū-kaidō-tiereitin postiasemista ("shukuba"). Perinteinen elinkeino oli raidallisten puuvillakankaiden ("shima-momen") kudonta, josta kehittyi 1900-luvulle tultaessa muiden tekstiilien, etenkin peittojen valmistusta. Japanin villapeitoista kaupungissa tuotetaan yli 90 prosenttia. Toisen maailmansodan jälkeen Ōtsuun sijoittui myös runsaasti muuta teollisuutta, kuten kone-, metalli-, öljy-, kumi-, paperi- ja lääketeollisuutta. Sen rannikkoalue on osa laajempaa Sakai-Senbokun satama- ja teollisuusvyöhykettä. Kun Ōtsulle myönnettiin kaupunkioikeudet vuonna 1942, se muutti nimensä Izumi-Ōtsuksi. 
Izumi-Ōtsun rakennettuun kulttuuriperintöön kuuluu muun muassa Izumi Anashin pyhäkkö, jonka päähalli on valittu yhdeksi Japanin tärkeän kulttuuriomaisuuden kohteista. Kaupunkia palvelee Nankai-rautateiden Nankai-päälinja.
Viktor ja Corona

Pyhät Viktor ja Corona (kreik. Viktoras ja Stefania) ovat kaksi kristittyä marttyyria, jotka elivät 100-luvulla Syyriassa. Heidän elämästään ei tiedetä paljoa, mutta perimätiedon mukaan heidät tapettiin uskonsa vuoksi Marcus Aureliuksen hallintokaudella noin vuonna 170.
Viktorin ja Coronan pyhimislegandan mukaan Viktor oli roomalainen sotilas, joka tuomittiin kuolemaan uskonsa vuoksi. Viktoria kidutettiin ja hänet sokaistiin, mutta hän ei kieltänyt uskoaan, joten hänet jätettiin kuolemaan. 16-vuotias Corona kuuli tästä ja tuli Viktorin luo rukoilemaan hänen puolestaan. Corona vangittiin ja hänet köytettiin kiinni kahteen erilleen taitettuun palmuun, jotka repivät hänet kahtia. Tämän jälkeen Viktor mestattiin.
Joidenkin lähteiden mukaan Viktor ja Corona olisivat olleet aviopuolisot. Katolisen kirkon pyhimyskalenterissa heidän muistopäivänsä on 14. toukokuuta. Ortodoksinen kirkko muistaa omassa pyhimyskalenterissaan suurmarttyyri Viktor Damaskolaista 11. marraskuuta ja ortodoksinen pyhimyslegenda poikkeaa hieman katolisesta.
Pyhä Corona on aarteenetsijöiden, uhkapelin kanssa hankaluuksien joutuneiden ja muihin rahaan liittyvien asioiden suojelija. Vuonna 2020 koronapandemian aikana hänet alettiin mainita myös kulkutaudeista kärsivien suojelijana, mutta tällaisesta tehtävästä ei ole aikaisempia viitteitä.
Pandapolitiikka

Pandapolitiikka tai pandadiplomatia tarkoittaa Kiinan diplomatiakeinoa, jossa se antaa lahjaksi tai vuokraa toiselle maalle isopandan kiitoksena hyvistä suhteista ja arvostuksena vieraan maan taloudellisesta tai teknisestä osaamisesta. Pandapolitiikan kohdemaat ovat lisäksi saaneet merkittäviä investointisopimuksia Kiinan kanssa.
Pandojen lahjoittaminen tai vuokraaminen ovat juurtuneet Kiinan ulkopolitiikkaan jo Mao Zedongin valtakaudelta lähtien parantaakseen suhteitaan liittolaisiinsa. Aluksi Kiina lahjoitti pandoja, mutta Deng Xiaopingin aikakautena kapitalismin rantautuessa maa alkoi vuokraamaan niitä.
Eläintarhat eivät myy tai osta eläimiä toisilleen, paitsi poikkeuksellisissa tapauksissa, koska rahan liikkumisessa on se vaara, että rahaa päätyisi laittomille eläinkauppiaille. Sen sijaan eläintarhat vaihtavat eläimiä keskenään. Pandojen vuokrausesta sen sijaan tehdään sopimus, jossa vuokrat liikkuvat melkein miljoonan dollarin molemmin puolin. Mikäli pandat saavat poikasen, lankeaa eläintarhalle kertaluontoinen 400 000 dollarin maksu.
Pandapolitiikka ja Suomi.
Suomi on myös ollut pandapolitiikan kohteena, ja viimeksi pandoja on saapunut Suomeen tammikuussa 2018. Saapuneet pandat ovat nimeltään Hua Bao (Pyry) ja Jin BaoBao (Lumi), ja ne tulivat Suomeen 15 vuoden sopimuksella, jonka arvo on arvioiden mukaan vähintään 12 miljoonaa euroa. Pandojen saapuminen sovittiin tasavallan presidentti Sauli Niinistön ja Kiinan presidentin Xi Jinpingin välisessä tapaamisessa huhtikuussa 2017. Tapaamista kritisoitiin laajasti, koska koettiin, että se keskittyy liikaa pandoihin eikä poliittisesti merkittäviin asioihin kuten Kiinan ihmisoikeustilanteeseen. Niinistö kuitenkin vakuutti jälkeenpäin, että tapaamisessa keskusteltiin enemmän ihmisoikeuksista kuin pandoista.
Kritiikkiä.
Monet ovat pitäneet Kiinan pandapolitiikkaa halpana ja räikeänä tapana ”parantaa” suhteita muihin maihin näyttämällä maan olevan söpö ja pörröinen kaikkien ihmisoikeusrikkomusten keskellä. Lisäksi sen väitetään olevan Kiinan imperialismia, sillä väittämän mukaan maa, joka hyväksyy pandalahjan, hyväksyy myös Kiinan omalla maaperällään. On myös ollut teorioita siitä, että Kiina käyttää pandoja vain pelkkänä lainausbisneksenä ja niihin liittyvä diplomatia on lumetta.
Angelina Jolien filmografia

Tämä on luettelo Angelina Jolien filmografiasta.
Tekijänä.
11 jaksoa.
Luettelo Angelina Jolien saamista palkinnoista ja ehdokkuuksista

Tämä on luettelo Angelina Jolien saamista palkinnoista ja ehdokkuuksista.
Ulefone

Ulefone on kiinalainen, vuonna 2015 rekisteröity kannettavien tietokoneiden ja puhelinlaitteiden tuotemerkki. Tuotemerkin omistaa yksityinen Shenzhen Gotron Electronic Co., Ltd -niminen yritys. Se on alle 300 henkeä työllistävä, vuonna 2006 perustettu kiinalainen elektroniikkayhtiö, jonka kotipaikka on Shenzhen ja jonka vuotuinen liikevaihto on suuruusluokkaa 100-250 miljoonaa Yhdysvaltain dollaria.
Ulefone-tuotemerkillä valmistetaan Android-käyttöjärjestelmällä varustettuja Armor- ja Armor X-sarjan iskun- ja vedenkestäviä (IP69K ja IP68) älypuhelimia, Note-sarjan älypuhelimia, sekä älykelloja ja tabletteja. 
Ulefonen "kovaan käyttöön" markkinoituihin puhelinmalleihin kuuluvat tai ovat kuuluneet muun muassa Ulefone Armor 6E, Ulefone Armor 7, Ulefone Armor 8/X8, Ulefone Armor 9E, Ulefone Armor 11/11T, Ulefone Armor 12, Ulefone Armor 13. Esimerkiksi Armor 8 Pro -mallin arvioidaan olevan kestävä ja keskihintainen vedenpitävä älypuhelin, joka ei kuitenkaan sovellu hyvin pelaamiseen eikä valokuvaamiseen. Arvion mukaan valmistaja ei ole sitoutunut toimittamaan säännöllisiä käyttöjärjestelmäpäivityksiä laitteeseen.
Dil Dhadakne Do

Dil Dhadakne Do (suom. ”Anna sydämen lyödä”) on vuonna 2015 ensi-iltansa saanut intialainen hindinkielinen draamakomediaelokuva, jonka on ohjannut Zoya Akhtar. Pääosia näyttelevät Anil Kapoor, Shefali Shah, Priyanka Chopra, Ranveer Singh, Anushka Sharma ja Farhan Akhtar. Elokuva kertoo Mehran perheestä, joka lähtee risteilylle juhlimaan vanhempien 30. hääpäivää.
Tunturilupot

Tunturilupot ("Gowardia") on karpeiden (Parmeliaceae) heimoon kuuluva jäkäläsuku, joka syntyi, kun kaksi lajia erotettiin siihen viherluppojen ("Alectoria") suvusta niiden erilaisen rakenteen, kemiallisen koostumuksen ja DNA:n takia. Sen tieteellinen nimi "Gowardia" kunnioittaa kanadalaista jäkälätutkija Trevor Gowardia. Lajeista toinen, tunturiluppo ("G. nigricans") kasvaa myös Suomessa.
Tuntomerkit.
Tunturilupot ovat pensasmaisesti ja pystysti kasvavia, harittavia tai alustanmuotoisia jäkäliä, joiden rangat ovat liereitä tai litteitä. Ne ovat yleensä 3–13 senttimetrin mittaisia. Tunturiluppojen sekovarsi on tavallisesti väriltään harmaa tai musta, usein molempia. Tunturilupoilla ei ole isidioita ja niillä soraalit ovat hyvin harvinaisia. Valehuokosten määrä vaihtelee ja yleensä ne ovat pitkiä, valkoisia ja alle puolen millimetrin mittaisia. Kotelomaljojen väri vaihtelee keltaruskeasta vaaleanpunaruskeaan ja ne ovat lekanoroideja. Itiöt ovat yksisoluisia.
Elinympäristö.
Tunturiluppoja kasvaa eniten maassa. Niiden fotobionttina toimivat "Trebouxia"-viherlevät.
Kirsi Lehto

Kirsi Lehto (o.s. Korhonen, s. 19. maaliskuuta 1956 Vesanto) on molekulaarisen kasvibiologian yliopisto-opettaja ja dosentti Turun yliopiston Luonnontieteiden ja tekniikan tiedekunnassa. Lehdon tutkimuskohteita ovat muun muassa kasvivirologia ja molekyylibiologia. Lehto on yksi Suomen johtavia astrobiologeja. Hänet on palkittu vuoden tiedekirja-palkinnolla 2019.
Koulutus ja ura.
Lehto suoritti maatalous- ja metsätieteiden maisterin tutkinnon Helsingin yliopistosta vuonna 1981, ja teki väitöskirjansa University of California Riversidessa kasvipatologian laitoksella vuonna 1989. Hän opetti Helsingin yliopistossa kasvipatologiaa vuonna 1997, ja siirtyi sitten työskentelemään Turun yliopistoon vuonna 1998, jossa hän työskentelee edelleen. 
Kirsi Lehto edustaa Turun yliopistoa Euroopan astrobiologian instituutissa sekä on Euroopan astrobiologien verkoston EANA:n jäsen. 
Kirsi Lehdon kirjoittama "Astrobiologia. Elämän edellytyksiä etsimässä" -kirja sai vuoden 2019 Vuoden tiedekirja -palkinnon. Lehto on kirjoittanut myös muita yleistajuisia artikkeleita ja oppikirjoja sekä ollut mukana Ylen TiedeYkkönen Extran Astrobiologiaa ja Astrobiologiaa 2 -podcasteissa. Lisäksi hän on esiintynyt Yle TV1:n Esko Valtaojan isännöimässä keskusteluohjelmassa ”5 kulmaa kosmologiaan”. 
Vuonna 2011 Lehto perusti Aikavaellus-projektin, joka on 14 kilometrin mittainen vaellus Kaarinasta Turkuun. Vaelluksen on tarkoituksena kuvata maailmankaikkeuden historiaa aina alkuräjähdyksestä nykypäivään. Aikavaellus ry ylläpitää vaellusreittejä, järjestää yleisöopastuksia sekä luentoja. Lehto on yhdistyksen puheenjohtaja.
Kirsi Lehto on kirjoittanut myös kolme runokirjaa, ja esiintynyt runoilijana useissa tapahtumissa.
Lehto kirjoitti Ursa ry:n julkaisemassa Tähdet ja avaruus -lehdessä astrobiologia-aiheista blogia yhdessä vuodesta 2013 vuoteen 2020, osittain yhdessä tähtitieteilijä Harry Lehdon kanssa. Sen jälkeen hän on jatkanut artikkeleita useisiin julkaisuihin.
Kirby’s Dream Land 3

Kirby's Dream Land 3 on HAL Laboratoryn kehittämä ja Nintendon julkaisema tasohyppelypeli, joka julkaistiin Super Nintendo Entertainment System -konsolille vuonna . Peli kuuluu "Kirby"-sarjaan. Peliä ei julkaistu aluksi Euroopassa konversio-ongelmien vuoksi. Peli julkaistiin Wiin Virtual Console -palveluun vuonna 2009.
Pelin edeltäjä on "Kirby’s Dream Land 2".
Hjalmar Edgren

August Hjalmar Edgren (1840–1903) oli ruotsalainen kielentutkija ja runoilija.
Edgren astui nuorena ylioppilaana sotapalvelukseen ja kunnostautui upseerina Yhdysvaltojen sisällissodassa 1862–1863. Erottuaan 1870 sotapalveluksesta hän matkusti uudestaan Yhdysvaltoihin harjoittamaan kielitieteellisiä opintoja, väitteli filosofian tohtoriksi ja vaikutti sitten 1876–1901 yliopistonopettajana, ensin dosenttina sitten professorina, vuorotellen Yhdysvalloissa ja Ruotsissa. Hänet valittiin 1901 Ruotsin akatemian Nobel-instituutin jäseneksi.
Edgrenin kielitieteelliset tutkimukset ovat kosketelleet pääasiassa sanskritin kieltä (esimerkiksi "Sanskritspråkets formlära", 1883) ja vertailevaa kielitiedettä (esimerkiksi "Jämförande grammatik; omfattande sanskrit, grekiska, latin och gotiska I", 1893). Lisäksi hän on julkaissut runsaasti pienempiä tutkielmia, sanakirjoja ja kielioppeja. Edgren oli levoton, suorastaan seikkailuhaluinen luonne, minkä osoittaa hänen vaiheikas elämänsäkin. Samalla hän oli terävä tiedemies, innostunut opettaja ja etevä hallintomies. Lisäksi hän on julkaissut syvämietteisiä runoja. Hänen aatelyriikastaan kuvastuu kaunis surunvoittoinen maailmankatsomus. Hänen runoteoksiaan ovat muun muassa "Dikter i original och öfversättning", 1884; "Blåklint", 1894, "Brustna återljud", 1904.
Edward Perronet

Edward Perronet (1726 Sundridge, Kent, Englanti – 2. tammikuuta 1792 Canterbury) oli englantilainen pappi, virsirunoilija ja metodismin perustajien John ja Charles Wesleyn läheinen työtoveri.
Elämänvaiheet ja työ.
Perronet oli ranskalaisen hugenottiperheen jälkeläinen. Perhe oli joutunut pakenemaan Ranskasta ensin Sveitsiin ja myöhemmin Englantiin. Edwardin isä toimi anglikaanisen kirkon pappina ja lukeutui anglikaanisen kirkon evankelikaaliseen liikkeeseen, joka oli saanut vaikutteita Wesleyn veljeksiltä ja George Whitefieldiltä.
Sekä Edward että hänen isänsä tunsivat metodismin perustajat Wesleyn veljekset hyvin ja Edward liittyi heihin matkasaarnaajana. Hän hyökkäsi Englannin kirkossa esiintyneisiin väärinkäytöksiin satiirissa. Charles Wesley ei hyväksynyt sitä, ja hänen kirjansa kiellettiin. Vuoteen 1771 mennessä Perronet oli jättänyt sekä Englannin kirkon että metodistikirkon ja liittyi metodistiseen, mutta kalvinistisempaan vapaakirkkoon. Hän jatkoi voimakasta kritiikkiään Englannin kirkkoa kohtaan ja lopulta hänestä tuli pienen kongregationalistisen seurakunnan pastori Canterburyssä. Kaikesta huolimatta hänet haudattiin Canterburyn katedraaliin. 
Hän kirjoitti kolme runokokoelmaa ja useita lauluja, mutta yksi niistä on jäänyt elämään "All hail the power of Jesus' name""." Se julkaistiin "The" "Gospel Magazine -"lehdessä 1779 yksisäkeistöisenä ja 1780 kahdeksansäkeistöisenä otsikolla ”On the Resurrection, The Lord is King”. Se on tullut suosituksi virreksi englanninkielisessä maailmassa kirkkokunnasta riippumatta. Virttä lauletaan Englannissa yleisimmin William Shrubsolen, lontoolaisen Spafield's Chapel -kappelin urkurin sävelmällä ”Miles Lane”.
Perronetin laulu "All hail the Power" suomenkielisissä virsi- ja laulukirjoissa
Ruotsin kirkon virsikirja
Hengellinen laulukirja
Hengellisiä lauluja ja virsiä
Seurakunta laulaa
Grenchen

Grenchen on kaupunki Luoteis-Sveitsissä Solothurnin kantonissa. Siellä on runsaat 17 000 asukasta. 
Sijainti.
Grenchen sijaitsee Aarejoen pohjoispuolella, joen laaksossa, ja Juravuorten kaakkoisrinteellä runsaat 10 kilometriä Biel/Biennestä koilliseen ja kymmenkunta kilometriä Solothurnin kaupungista länteen.
Liikenne.
Moottoritie A5 Bielistä Solothurnin suuntaan kulkee Grenchenin kautta.
SBB:n rautatieyhteys Bielistä Solothurniin kulkee kaupungin kautta. Myös BLS:n rautatieyhteys Lengnausta Grenchenbergin tunnelin kautta Juran kantonin Moutieriin kulkee Grenchenin kautta.
Talous.
Grenchen on tunnettu kelloteollisuuskaupunki. Se on monen kellonvalmistajan kotipaikka. Näitä ovat muun muassa Breitling, Certina, ETA, Eterna ja Titoni.
Jülich

Jülich on kaupunki Nordrhein-Westfalenin osavaltiossa, läntisessä Saksassa. Se sijaitsee Rur-joen varrella Dürenin piirikunnassa. Vuoden 2022 lopussa Jülichin asukasluku oli 33 158.
Jülich tunnetaan kaupungissa sijaitsevasta Jülichin tutkimuskeskuksesta (, perustettu 1956) sekä Aachenin ammattikorkeakoulun sivukampuksesta. Tärkeimpiä nähtävyyksiä ovat noitatornina ("Hexenturm") tunnettu vanha kaupunginportti, joka on jäänne keskiaikaisista linnotteista, sekä Napoleonin sotien aikainen linnoitettu sillanpääasema ja renessanssilinnoitteet.
Maantiede.
Jülich sijaitsee Rur-joen varrella Dürenin piirikunnan pohjoisosassa. Sen naapurikuntia ja -kaupunkeja ovat pohjoisessa Linnich ja Titz, idässä Niederzier, etelässä Inden ja lännessä Aldenhoven. Jülichin pinta-ala on 90,4 neliökilometriä, korkein kohta 110 metriä ja matalin kohta 70 metriä.
Jülichiin kuuluu ydinkeskustan lisäksi 15 kaupunginosaa. Ydinkeskustassa on noin 18 000 asukasta.
Historia.
Ensimmäiset maininnat Jülichista ovat roomalaisajoilta nimellä "Juliacum", jolloin se oli Rurin laakson halki kulkevan tien varressa. Frankkilaisvaltakunnan aikana siitä tuli paikallisesti merkittävä keskus ja kreivikunta sekä myöhemmin keskiajalla herttuakunta.
Jülich sai kaupunkioikeudet noin vuonna 1234. Kun herttuallinen suku sammui vuonna 1609, seurasi perimyssota. Kolmikymmenvuotisen sodan aikana Ambrogio Spinola kaappasi Jülichin 1622 viisikuukautisen piirityksen jälkeen, ja siitä tuli osa espanjalaista tietä. Kaupungin hallinta siirtyi myöhemmin Pfalz-Neuburgin herttuakunnalle, sitten Pfalzin vaaliruhtinaskunnalle (1685) ja Baijerille (1777). Vuosina 1794–1814 Jülich kuului Ranskalle Juliersin nimellä. Vuoden 1815 jälkeen kaupunki siirtyi Preussin hallintaan. Rautatieyhteys kaupunkiin saatiin 1873.
Toisessa maailmansodassa 16. marraskuuta 1944 liittoutuneiden pommitus tuhosi Jülichin lähes kokonaan, koska kaupunkia pidettiin esteenä Reininmaan miehittämiselle. Kaupungissa käytiin ankaria taisteluita, kunnes liittoutuneet onnistuivat ylittämään Rurin 23. helmikuuta 1945.
Sodan jälkeen Jülich tuli osaksi uutta Nordrhein-Westfalenin osavaltiota. Kaupungin keskusta jälleenrakennettiin 1949–1956 vanhan renessanssiasemakaavan mukaan.
Kaupungin ympäristössä on useita laaja-alaisia avokaivoksia, joista on vuosikymmeniä louhittu ligniittiä eli ruskohiiltä.
Anindo Chatterjee

Anindo Chatterjee (s. 1954) on intialainen tablansoittaja. Hän edustaa Farrukhabadin gharanaa eli koulukuntaa.
Chatterjee sai neljävuotiaana sukulaiseltaan, sitaristi Biswanath Chatterjeelta rohkaisua tablansoittoon. Viisivuotiaana hän esiintyi All India Radiossa sen nuorimpana artistina. Samassa iässä hän aloitti musiikkiopintonsa Afaq Hussain Khanin johdolla. Kolmenkymmenen vuoden ajan hänen gurunaan oli Jnan Prakash Ghosh. 17-vuotiaana Chatterjee voitti All India Radion kilpailun ja sai Intian presidentiltä vuoden parhaan nuoren tablansoittajan tunnustuksen. Vuonna 1975 hän aloitti kansainvälisen esiintymisen sitaristi Nikhil Banerjeen kanssa. Sittemmin hän on esiintynyt eri puolilla maailmaa sekä solistina että säestäjänä. Hän on tehnyt yhteistyötä muiden muassa Nikhil Banerjeen, Budhaditya Mukherjeen, Rais Khanin, Buddhadev Das Guptan, Ali Akbar Khanin, Hariprasad Chaurasian, Shivkumar Sharman, Mallikarjun Mansurin ja Gangubai Hangalin kanssa. Vuonna 1990 hän esiintyi ensimmäisenä tablansoittajana Britannian alahuoneessa. Chatterjee sai vuonna 2002 Sangeet Natak Akademin palkinnon.
Chatterjee on omaksunut moderneja vapauksia ja yhdistellyt eri gharanoiden vaikutteita. Hän on työskennellyt myös opettajana, tutkijana ja tablanvalmistajana. Hänen oma poikansa Anubrata Chatterjee on kuulunut hänen oppilaisiinsa.
Georges Eekhoud

Georges Eekhoud (1854–1927) oli belgialainen kirjailija. Hän oli flaamilaista syntyperää mutta sai alkukasvatuksensa ranskan kielellä.
Eekhoudin esikoiskokoelma on "Myrtes et cyprès" (1876) ja seuraava "Zigzags poétiques" (1877), joissa hän esiintyy täydellisenä romantikkona. Eekhoud julkaisi vuonna 1883 ensimmäisen laajahkon novellinsa "Kees Dorik", jota seurasivat novellikokoelma "Kermesses" (1885), romaanit "Les milices de Saint-François" (1886), "La nouvelle Carthage" ja "Les fusillés de Malines" (1891), "Faneuse d’amour" (1900). Näissä teoksissa ilmenee flaamilainen henki ja realistinen maalaisväestön kuvaus, mitkä seikat asettivat hänet ranskan kielellä kirjoittavien nuorten belgialaisten kirjailijoiden eturiviin. Yhdessä Max Wallerin (Maurice Warlomont’in) kanssa hän perusti aikakauskirjan "La Jeune Belgique". Hän sai 1893 kunniapalkinnon ansioistaan ranskankielisen kirjallisuuden alalla.
Tallium(III)oksidi

Tallium(III)oksidi (Tl2O3) on tallium- ja oksidi-ionien muodostama epäorgaaninen ioniyhdiste. Sitä voidaan käyttää muiden talliumyhdisteiden ja erikoislasien valmistukseen.
Ominaisuudet, valmistus ja käyttö.
Huoneenlämpötilassa tallium(III)oksidi on tummanruskeaa kiteistä ainetta. Sen alkeiskoppi on heksagonaalinen. Yhdiste on veteen liukenematonta, mutta liukenee happoihin. Voimakkaasti kuumennettaessa tallium(III)oksidi hajoaa tallium(I)oksidiksi. Kuumentamalla vedyn tai hiilen kanssa syntyy metallista talliumia. 
Tallium(III)oksidia muodostuu hapettamalla talliumia. Tavallisemmin sitä kuitenkin valmistetaan hapettamalla tallium(I)suolojen liuoksia tai saostamalla tallium(III)kloridin tai -nitraatin liuoksista emäksellä. Yhdistettä käytetään muiden tallium(III)yhdisteiden ja erikoislasien ja keinotekoisten jalokivien valmistukseen.
New Super Mario Bros. U Deluxe

New Super Mario Bros. U Deluxe on Nintendo EPD:n kehittämä ja Nintendon julkaisema Mario-sarjaan kuuluva tasohyppelypeli, joka julkaistiin tammikuussa 2019. Se on käytännössä New Super Mario Bros. U:n ja New Super Luigi U:n porttaus Nintendo Switchille, ja sisältää molemmat pelit samassa paketissa. Peli sisältää uudistuksia, kuten Toadette pelattavana hahmona. Toadette pystyy muuttumaan uuden powerupin, superkruunun avulla prinsessa Peachin kaksoisolennoksi eli Peachetteksi. Vihollisille immuuni Nabbit on myös Mario-seikkailussa mukana.
BE-4

BE-4 eli Blue Engine 4 on Blue Originin valmistama rakettimoottori. Sen ensimmäinen lento oli Vulcan Centaurin ensilento 8. tammikuuta 2024. BE-4 on tyypiltään happirikas vaiheistetun polton rakettimoottori. 
BE-4:ää on tarkoitus käyttää Blue Originin New Glennissä ja United Launch Alliancen Vulcan Centaurissa. New Glennin ensimmäisessä vaiheessa on 7 BE-4 -moottoria. Vulcan Centaurin ensimmäisessä vaiheessa on kaksi BE-4 -moottoria.
ULA.
ULA sai ensimmäisen parin lentokelpoisia BE-4 moottoreita BO:lta (BO:n tiedote 31.10.2022). Ensimmäinen BE-4:n ja Vulcanin lento tapahtui 8. tammikuuta 2024.
Venäjän federaation kuluttajansuoja- ja hyvinvointivirasto

Venäjän federaation kuluttajansuoja- ja hyvinvointivirasto (), lyhennettynä Rospotrebnadzor () on Venäjän valtiollinen kansalaisten kuluttajansuoja-asioista, elintarviketurvallisuudesta sekä terveydenhuollon ja hyvinvoinnin palveluista vastaava virasto. Se on ollut esillä myös länsimaisissa tiedotusvälineissä esimerkiksi tartuntatautien (kuten HIVin ja koronan) levinneisyydestä uutisoitaessa ja Venäjän valtionjohdon viraston avulla harjoittaman ulko- ja kauppapoliittisten toimien yhteydessä.
Vuonna 2004 perustetussa virastossa työskentelee yhteensä noin 110 000 asiantuntijaa (tilanne vuonna 2020). Virasto siirrettiin vuonna 2012 presidentin antamalla asetuksella terveysministeriön alaisuudesta suoraan valtionjohdon (hallituksen) alaisuuteen. Viraston päätoimipiste sijaitsee Moskovassa, jonka lisäksi sillä on useita satoja muita toimipaikkoja. Virastoon kuuluu esimerkiksi 84 alueellista osastoa hygienia- ja epidemiologiakeskuksineen sekä lähes 300 tarkastuspistettä raja-asemien, satamien, rautatieasemien ja lentoasemien yhteydessä. Alueellisten toimipisteiden lisäksi virastoon kuuluu 29 tutkimuslaitosta, 12 rutontorjunta-asemaa ja yli 100 desinfiointijärjestöä.
Rospotrebnadzor-virasto valvoo ulkomailta tapahtuvaa elintarvikkeiden ja maataloustuotteiden tuontia Venäjälle ja antaa tähän liittyviä ohjeita, määräyksiä ja lupia. Viraston antamia määräyksiä – vaikkapa useiden ulkomaisen astianpesuaineiden tai makeisten kieltäminen – on käytetty myös kauppapoliittisena välineenä venäläisen tuotannon suosimiseksi Venäjän kuluttajamarkkinoilla maan Ukrainassa käymän sodan ja siihen liittyvien ulkomaisten pakotetoimien aikana.
Vaikka Rospotrebnadzor on ollut esillä tiedotusvälineissä koronapandemian aikana, esimerkiksi Moskovan pormestari Sergei Sobjanin on ukrainalaisen ajatushautomon mukaan myöntänyt huhtikuun 2020 alussa, että "koronatestejä on tehty vain hyvin vähän, eikä kenelläkään ole todellista kuvaa asiasta". Venäjän raportoimien sairastuneiden ihmisten lukumäärää on siksi luonnehdittu jopa propagandaksi.
Samuel Conway

Samuel Charles Conway (s. 4. kesäkuuta 1965 Bryn Mawr, Pennsylvania) on yhdysvaltalainen orgaanisen kemian tutkija, jolla on alaltaan tohtorintutkinto Dartmouth Collegesta ja kandidaatintutkinto Ursinus Collegesta. Hän on tunnettu myös toiminnastaan turri-alakulttuurissa. Sen yhteydessä hänet tunnetaan paremmin nimellä Uncle Kage eli Kage-setä.
Tieteellinen ura.
Conway valmistui Ursinus Collegesta Pennsylvaniassa 1986. Hän väitteli tohtoriksi New Hampshiren osavaltiossa sijaitsevassa Dartmouth Collegessa vuonna 1991 aiheenaan yritys valmistaa indolyyni-nimistä aromaattista yhdistettä. Hän on julkaissut yksitoista tieteellistä artikkelia ja hänellä on kolme patenttia. Orgaanisen kemian ohella hänen alaansa ovat lääke-, maatalous- ja radiokemia.
Muu toiminta.
Conway on Anthroconin, Yhdysvalloissa vuosittain pidettävän suuren turritapahtuman, puheenjohtaja. Sitä ennen hän oli ollut tapahtuman kunniavieras vuonna 1998. Hän harjoittaa tarinankerrontaa, on julkaissut useita turriaiheisia novelleja ja omistaa torakkaa esittävän turripuvun. Eräässä vaiheessa Conway työskenteli Punaisen ristin vapaaehtoisena, mutta lopetti, koska järjestö oli hänen mielestään liian korruptoitunut.
Annales. Histoire, Sciences Sociales

Annales. Histoire, Sciences Sociales on ranskalainen sosiaalihistoriaa laajasti ymmärrettynä käsitteleva tieteellinen julkaisu, jonka perustivat Marc Bloch ja Lucien Febvre vuonna 1928.
Julkaisun historiaa.
Tämä julkaisu sai aikaiseksi uudenlaisen lähestymistavan historiaan ja sen tutkimukseen, näin syntyi hyvin tunnettu ja arvostettu ns. Annalistinen koulukunta. Lehden alkuvaiheessa se oli Strasbourgissa ilmestynyt nimellä "Annales d'histoire économique et sociale". Lehti siirtyi ilmestymään Pariisissa vuonna 1929 ja se ilmestyi saman nimisenä aina vuoteen 1939 saakka. Siellä se ilmestyi nimellä "Annales d’histoire sociale" vuosina 1939–1942 ja 1945. Toisen maailmansodan aikana vuosina 1942–1844 lehti ilmestyi nimellä "Annales, Ecominies, sociétés. civilisations". Sodan jälleen vuodesta 1946 vuoteen 1993 lehti on ilmestynyt nimellä "Annales. Économies, sociétés, civilisations (Annales ESC) " ja vuodesta 1994 lähtien se on ilmestynyt nykyisellä nimellään. 
Vuodesta 2013 lähtien lehdestä on julkaistu myös englanninkielistä versiota, jossa artikkelit ovat käännetty ranskasta. Vuodesta 2017 lähtien lehteä julkaissut École des hautes études en sciences sociales (EHESS) on ollut yhteistyössä englantilaisen "Cambridge University Press" -yhtiön kanssa ja yhdessä ne ovat vastanneet sekä ranskan- että englanninkielisen lehden julkaisemisesta.
Lehden suuntautuminen.
Lehden artikkelit käsittelevät todella laajalla rintamalla historian eri osa-alueisiin liittyviä aiheita. Painopiste on kuitenkin sosiaalisessa historiassa ja ns. pitkän keston (longue durée) suuntaukseen liittyvissä aihepiireissä. 
Usein Lehden artikkelit liittyvät kvantitatiiviseen tutkimukseen, mutta myös maantieteellä on artikkeleiden joukossa kohtuullinen asema. Myös tavallisen ihmisen arkielämään ja hänen maailmankuvaansa eli mentaliteetteihin liittyvät kysymykset ovat Annalistisen koulukunnan tyypillisiä kohteita. Sen sijaan poliittinen historia, sotahistoria ja kuuluisat henkilöt eivät kiinnosta annalistien maailmankuvaa ja tutkimusta. Kuitenkin yhteiskunnallinen-, taloudellinen- ja kulttuurihistoria ovat annalistien synteesien perusteita ja niiden apuna käytetään tilastoja lääketieteelisiä raportteja, kuten myös perhehistoriaa ja jopa psykoanalyysiakin.
Sveinbjörn Egilsson

Sveinbjörn Egilsson (1791–1852) oli islantilainen opettaja, kielentutkija ja runoilija.
Sveinbjörn vaikutti pitkään opettajana ja rehtorina, ensin Bessastaðirissa ja sitten Reykjavikissa mutta harjoitti sen ohella monipuolista kirjailijatointa. Opiskellessaan Kööpenhaminassa hän osallistui Islannin kirjallisuudenseuran perustamiseen, ja myöhemmin hän oli Det kongelige nordiske oldskriftselskab -seuran perustajia. Näiden seurojen julkaisusarjat sisältävät Sveinbjörnin kirjoittamia merkittäviä islannin kieltä ja muinaisuutta valaisevia teoksia.
Sveinbjörnin pääteos on arvostettu laaja islannin runokielen sanakirja "Lexicon poeticum antiquae linguae septentrionalis". Sveinbjörn on kirjoittanut myös runoja ja kääntänyt antiikin kirjallisuutta. Tärkeimmät teokset tällä alalla ovat proosakäännökset Odysseiasta ja Iliadin ensimmäisestä osasta.
Bagdad (Florida)

Bagdad on väestönlaskennallinen asuinpaikka (CDP) Santa Rosan piirikunnassa, Floridan osavaltiossa Yhdysvalloissa. Sen väkiluku oli vuoden väestönlaskennassa 3 761.
Bagdadin asukkaista 69,9 prosenttia on valkoisia ja 12,4 prosenttia latinalaisamerikkalaisia. 96,6 prosenttia asukkaista on Yhdysvaltain kansalaisia. Väestön keski-ikä on 41,2 vuotta.
Littleton (Colorado)

Littleton on kaupunki Arapahoen, Jeffersonin ja Douglasin piirikunnissa Coloradon osavaltiossa Yhdysvalloissa. Sen väkiluku oli vuoden väestönlaskennassa 41 737. Littleton on Arapahoen piirikunnan hallintokeskus.
Väestö.
Kaupungin asukkaista 80,6 prosenttia on valkoisia, 12,4 prosenttia latinalaisamerikkalaisia ja 2,25 prosenttia afroamerikkalaisia. 96,2 prosenttia asukkaista on Yhdysvaltain kansalaisia. Kaupungin väestön keski-ikä on 42,2 vuotta.
Augustus Montague Toplady

Augustus Montague Toplady (4. marraskuuta 1740, Farrnham, Surrey, Englanti - 11. elokuuta 1778, Lontoo) oli englantilainen pappi ja virsirunoilija
Elämänvaiheet ja työ.
Toplady isä, joka oli majuri, kuoli pojan ollessa yhden vuoden ikäinen. Hän pääsi opiskelemaan Lontoon Westminster Schooliin ja Dublinin Trinity Collageen. Opiskeluaikanaan hän koki uskonnollisen kriisin. Hänet vihittiin anglikaanisen kirkon papiksi 1762, mutta myöhemmin hän siirtyi reformoidun seurakunnan papiksi. Yksi hänen pastoraateistaan oli ranskankielinen kalvinistien kappeli Leicester Fieldsissä, Lontoossa ja hänen tunnettiin siellä voimakkaana ja kiihkeänä evankelisena saarnaajana. Hänellä oli erilainen käsitys pyhityksestä kuin metodisteilla oli ja hän joutui kiistoihin metodismin perustajan John Wesleyn kanssa. Hänen terveytensä ei ollut vahva ja hän kuolikin työn tuomaan liikarasitukseen ja tuberkuloosiin 38-vuotiaana. 
Hän julkaisi useita kirjoja on kirjoittanut noin 130 laulua. Hänen laulujaan on ilmestyi kahtena kokoelmana Poems on Sacred Subjects 1775 ja Psalms and Hymns for Public and Private Worship, 1776. Tunnetuin hänen kirjoittamistaan lauluistaan on "Cospel Magazine" -julkaisussa 1775 julkaistu laulu "Rock of Ages, cleft for me""." Virren koko teksti julkaistiin samassa lehdessä artikkelissa "A remarkable calculation" . Artikkelin aiheena oli Kristuksen sovitustyö. Ensin artikkelissa kuvataan suunnattoman suurta valtionvelkaa. Sitä verrataan ihmisen syntivelkaan, jota hän ei itse pysty koskaan maksamaan. Jumala siirtää koko syntivelan Pojalleen, Jeesukselle, joka sovittaa ne puolestamme. Tämän kuvauksen jälkeen seurasi virsi "Rock of ages, cleft for me, Let me hide”.
Golden (Colorado)

Golden on kaupunki Coloradon osavaltiossa Yhdysvalloissa. Sen väkiluku oli vuoden väestönlaskennassa 18 867. Golden on Jeffersonin piirikunnan hallintokeskus. 
Golden oli Coloradon territorion pääkaupunki vuosina 1862–1867, jolloin se siirrettiin Denveriin.
Väestö.
Kaupungin asukkaista 85,5 prosenttia on valkoisia ja 6,12 prosenttia latinalaisamerikkalaisia. 94,1 prosenttia asukkaista on Yhdysvaltain kansalaisia. Kaupungin väestön keski-ikä on 32 vuotta.
Aztec (New Mexico)

Aztec on kaupunki New Mexicon osavaltiossa Yhdysvalloissa. Sen väkiluku oli vuoden 2019 arvion mukaan 6 369. Aztec on San Juanin piirikunnan hallintokeskus. 
Väestö.
Kaupungin asukkaista 64,9 prosenttia on valkoisia, 23,8 prosenttia latinalaisamerikkalaisia ja 7,78 prosenttia intiaaneja. 97,5 prosenttia asukkaista on Yhdysvaltain kansalaisia. Kaupungin väestön keski-ikä on 33,1 vuotta.
Peräkunta

Peräkunta on Sastamalan Suodenniemen pohjoisosassa sijaitseva kylä. Idässä se rajoittuu Hämeenkyröön, pohjoisessa Ikaaliseen, lännessä Pyykoskenmaan kylään ja etelässä Sävin ja Lahdenperän kyliin. Peräkunnan ja Pyykoskenmaan yhteisessä pohjoisimmassa pisteessä Kivipyykkivuorella sijaitsee sekä Suodenniemen että Sastamalan pohjoisin rajamerkki. Peräkunnan raja Ikaalisiin ja Hämeenkyröön päin on osa vanhaa paikallisella vedenjakajalla kulkevaa vanhan Sastamalan ja Hämeenkyrön pitäjien välistä rajalinjaa. 
Suodenniemeltä Ikaalisiin kulkeva Kilvakkalantie (yhdystie 2594) kulkee Peräkunnan kylän läpi. Myös Suodenniemeltä Kankaanpäähän kulkeva Kankaanpääntie (yhdystie 13083) kulkee lyhyen matkan Peräkunnan lounaisosassa. Peräkunnasta on matkaa Ikaalisten keskustaan noin 25 km, Sastamalan keskustaan noin 50 kilometriä ja Tampereelle ja Poriin noin 75 kilometriä.
Peräkunnan historiaa.
Peräkunnan alue oli pitkään vailla vakituista asutusta ollut erämaa-alue, jota Rautaveden rannoilla asuneet eränkävijät käyttivät nautinta-alueena. Kylän alueella on edelleen joitakin eränkäyntiin liittyviä paikannimiä, kuten Majavesi-nimisen järven nimi. Sen ajatellaan viittavan eränkävijöiden suojakseen tai tarvikkeiden säilyttämistä varten rakentamaan majaan.
Historiallisena aikana Peräkunnan kylän alue kuului laajaan Märkätaipaleen kylään ja se lienee ollut osa Sävijärven rannalla sijaitsevan Isosävin talon keskiaikaista erävaltausta. Vakinainen asutus Peräkuntaan levisi kruunun asutustoiminnan myötä 1700- ja 1800-luvuilla. 
Suomen sodan aikana Peräkunnan pohjoispuolella Ikaalisissa tapahtui ns. Koirikuononahteen rahakuljetusryöstö, jossa alueen asukkaista muodostunut miesjoukko ryösti venäläisen palkkarahoja kuljettaneen kuriirin. Seuranneet kostotoimet ulottuivat myös Peräkuntaan, jossa venäläiset yrittivät polttaa Mustajärven talon. Yritys ei onnistunut, koska asukkaiden onnistui sammuttaa alkamassa ollut palo. 
Kun Märkätaipale 1800-luvun puolivälin jälkeen jaettiin pienemmiksi kyliksi, muodostettiin Peräkunnan kylä seuraavista Märkätaipaleen taloista: Ylikalhunmaa (vanha RNo 8, uusi RNo 5), Isomustajärvi (vanha RNo 9, uusi RNo 4), Vähämustajärvi (vanha RNo 10, uusi RNo 3), Alakalhunmaa (vanha RNo 12, uusi RNo 6), Kalliokoski (vanha RNo 17, uusi RNo 2) ja Korkiakoski (vanha RNo 18, uusi RNo 1). 
Peräkunta tänään.
Peräkunnan asukasluku on vähitellen pienentynyt muun harvaanasutun maaseudun tavoin. Alueella harjoitetaan kuitenkin edelleen maa- ja karjataloutta. Myös kesäasutusta on jonkin verran, etenkin kylän alueella sijaitsevan Majaveden rannoilla.
Aiheesta muualla.
Peräkuntaa koskevia aineistoja Suodenniemen Topoteekissa
Younan Nowzaradan

Younan Nowzaradan (, s. 11. lokakuuta 1944 Teheran, Iranin keisarikunta) on iranilaissyntyinen yhdysvaltalainen kirurgi, TV-persoona ja kirjailija. Hän on erikoistunut lihavuusleikkauksiin. Nowzaradan on tullut tutuksi tositelevisio-ohjelmasta "Hengenvaarallisesti lihava", jossa ylipainoiset ihmiset haluavat laihduttaa. Monet yrittävät päästä Nowzaradanin leikattavaksi lihavuusleikkaukseen. Ohjelmassa hänet tunnetaan paremmin nimellä Dr. Now.
Etnisyydeltään Nowzaradan on assyrialainen. Hän valmistui lääkäriksi Teheranin yliopistosta vuonna 1970.
Nowzaradan on kirjoittanut kaksi kirjaa: "Last Chance to Live" ja "The Scale Does Not Lie, People Do".
Sarvielaska

Sarvielaska ("Chirolophis ascanii") on sarvielaskoiden (Stichaeidae) heimoon kuuluva lauhkeissa merivesissä elävä kalalaji.
Sarvielaskan tavanomainen ruumiin pituus on 17,5 senttimetrin luokkaa. Maksimissaan laji voi kasvaa 25 senttimetrin mittaiseksi, vaikkakin naarailla maksimipituuden on havaittu olevan vain 18 senttimetriä. Sen ruumis on pitkänomainen ja sivusuunnassa litteä. Väritykseltään sarvielaska on melko vaalea, ja siinä on myös suuria punaisia laikkuja kahdessa jonossa kummassakin kyljessä. Sillä on päänsä päällä ja niskassaan huomiota herättävät hapsuiset ja pensasmaiset lisäkkeet. Selkäevän ensimmäisissä ruodot ovat liuskaisia. Koirailla nämä ulokkeet ja liuskaiset ruodot ovat naaraiden vastaavia isompia. Silmien ympärillä on tumma rengas, joka ulottuu alapuolella suupieleen asti.
Sarvielaskaa tavataan Atlantin valtameren pohjoisosassa alueella Britteinsaarilta Färsaarille, Islantiin ja Barentsinmerelle asti. Sitä esiintyy myös koko Norjan rannikolla. Atlantin valtameren länsiosassa se esiintyy Labradorin niemimaalla. Sen elinympäristö ovat kallio- ja kivipohjaiset levää kasvavat merialueet 10–20 metrin syvyydessä vedenpinnasta. Sarvielaska käy säännöllisesti myös 200 metrin syvyydessä asti.
Sarvielaskan ravintoa ovat pienet äyriäiset, simpukat ja madot. Pohjanmeressä sen kutu tapahtuu loka-joulukuussa. Muualla se voi tapahtua eri aikoihin. Noin 2,5 millimetrin kokoiset munat laskeutuvat kovalle pohjalle yhtenäiseksi kerrokseksi. Poikaset kuoriutuvat 5–6 viikon kuluttua kymmenen millimetrin mittaisina.
Woodland Park (Colorado)

Woodland Park on kaupunki Coloradon osavaltiossa Yhdysvalloissa. Sen väkiluku oli vuoden väestönlaskennassa 7 200. Woodland Park on väkiluvultaan Tellerin piirikunnan suurin asutuskeskus. 
Väestö.
Kaupungin asukkaista 91 prosenttia on valkoisia ja 6,07 prosenttia latinalaisamerikkalaisia. 99,4 prosenttia asukkaista on Yhdysvaltain kansalaisia. Kaupungin väestön keski-ikä on 44 vuotta.
Thief Simulator

Thief Simulator on avoimen maailman videopeli, jonka on kehittänyt kehittänyt puolalainen pelistudio Noble Muffins. Se julkaistiin Microsoft Windowsille Steamin kautta 9. marraskuuta 2018. 
Taustatarina.
Pelaajan hahmo joutuu mafioso Vinnien pakottamana tekemään rikoksia. Pelin alkuperäisen tarinan lopussa Vinnie yrittää tappaa pelaajan, mutta pelaaja selviää. Myöhemmässä päivityksessä pelaaja matkustaa kolmelle erilliselle alueelle saadakseen tarpeeksi esineitä pommin valmistamista varten, jonka jälkeen pelaaja räjäyttää pommilla Vinnien ja hänen kartanonsa. Lopputekstien jälkeen ruudun ulkopuolinen hahmo nostaa Vinnien sorkkaraudan, mikä ilmaisee, että hän selvisi räjähdyksestä.
Vastaanotto.
"Thief Simulator" sai suotuisat arvostelut ja pääsi Steamin myydyimpien pelien kärkeen avausviikonloppuna.
Jeppe Niilonpoika

Jeppe Niilonpoika () on Ludvig Holbergin kirjoittama kansankomedia vuodelta 1722. Päähenkilönä on viinaanmenevä talonpoika Jeppe, joka asuu vaimoineen fiktiivisessä Bjergetin kylässä.
Synopsis.
Jepen elämä on kaikin puolin hankalaa ja hän yrittää hukuttaa ongelmansa viinaan. Turhaan. Eräänä päivänä paikallinen paroni seurueineen löytää hänet ympäripäissään ja päättää pilailla hänen kustannuksellaan. Jeppe viedään palatsiin ja puetaan paroniksi. Kun Jeppe herää humalastaan paronin sängyssä, hän todella alkaa vetää paronin roolia ja juopuu vallastaan. Hänestä tulee sietämätön despootti. Oikea paroni saa tarpeekseen ja Jeppe pudotetaan maanpinnalle.
"Jeppe Niilonpojan" suomenkielisestä versiosta on jäänyt elämään kysymys "Miksi Jeppe juo?".
Tulkitsijoita.
Jepen ovat näytelleet muun muassa Hauk Aabel, Toralv Maurstad ja Helge Jordal. Suomenkielisissä esityksessä roolia ovat esittäneet muun muassa Oskari Vilho, Adolf Lindfors, Uuno Montonen ja Esko Hukkanen. Nillan on näytellyt muun muassa Mimmi Lähteenoja ja paronin Evert Suonio.
Mabel

Mabel Alabama-Pearl McVey (s. 20. helmikuuta 1996 Málaga, Espanja) on brittiläinen laulaja-lauluntekijä. Mabelin elokuussa 2019 julkaistu debyyttialbumi "High Expectations" nousi Britanniassa latauslistan sijalle kolme. Siltä ilmestyivät kansainvälinen läpimurtokappale ”Don’t Call Me Up” sekä ”Mad Love”.
Mabelin äiti on ruotsalainen laulaja Neneh Cherry ja isä englantilainen levytuottaja Cameron McVey. Mabelilla on sekä Ruotsin, Britannian että Espanjan kansalaisuus.
Linkullasjön

Linkullasjön on noin 60 hehtaarin laajuinen saareton järvi Inkoon luoteisosassa läntisellä Uudellamaalla. Linkullasjönin länsipuolella sijaitsee Högbensjön, etelässä ovat Bruksträsket ja Marsjön.
Linkullasjön on erittäin rehevä ja runsasravinteinen. Sen tila on arvioitu tyydyttäväksi. Järven ympäristössä on peltoja, joista osa ulottuu rantaan asti. Linkullasjönin vedet lasket järven itäosasta alkavaa Piggbäckeniä pitkin Inkoonjokeen ja edelleen Suomenlahteen.
Mąchocice Kapitulne

Mąchocice Kapitulne on kylä Masłówin kunnassa Kielcen piirikunnassa Świętokrzyskien voivodikunnassa Puolassa. Kylä sijaitsee noin 10 kilometrin päässä Świętokrzyskien voivodikunnan pääkaupungista Kielcestä ja kolmen kilometrin päässä Masłówin kunnan hallintokeskuksesta Masłówista. Mąchocice Kapitulnessa asui vuoden 2011 väestönlaskennan mukaan 1 324 asukasta.
Barcza

Barcza on kylä Masłówin kunnassa Kielcen piirikunnassa Świętokrzyskien voivodikunnassa Puolassa. Kylä sijaitsee noin 13 kilometrin päässä Świętokrzyskien voivodikunnan pääkaupungista Kielcestä ja viiden kilometrin päässä Masłówin kunnan hallintokeskuksesta Masłówista. Barczassa asui vuoden 2011 väestönlaskennan mukaan 335 henkilöä.
Bjuseträsk

Bjuseträsk on noin 33 hehtaarin laajuinen metsäjärvi Inkoon länsiosassa läntisellä Uudellamaalla. Se laskee länsipuolella sijaitsevaan Bruksträsketiin. Bjuseträskin itäinen naapurijärvi on Marsjön. Lähijärviensä tapaan myös Bjuseträsk on rannoiltaan polveileva. Järven länsiosassa on Bjuseholmin saari. Bjuseträskin happitilanne on arvioitu melko hyväksi.
Dolina Marczakowa

Dolina Marczakowa on kylä Masłówin kunnassa Kielcen piirikunnassa, Świętokrzyskien voivodikunnassa Puolassa. Kylä sijaitsee noin 10 kilometrin päässä Świętokrzyskien voivodikunnan pääkaupungista Kielcestä ja 3 kilometrin päässä Masłówin kunnan hallintokeskuksesta Masłówista.
Funing

Funing () on kaupunkipiiri Qinhuangdaon prefektuuritason kaupungissa, joka on Hebein maakunnassa Kiinassa.
Kaupunkipiirin hallinnossa on kaksi alipiiriä, viisi suurkuntaa ja kaksi maalaiskuntaa.
Alipiirit:
Suurkunnat:
Maalaiskunnat:
Journal.fi

Journal.fi on tiedelehtien toimittamiseen ja julkaisemiseen tarkoitettu palvelu, jota ylläpitää Tieteellisten seurain valtuuskunta. Sivustolla on tällä hetkellä avoimesti saatavilla noin 130 suomalaista tieteellistä lehteä ja vuosikirjaa.
Journal.fi on suunniteltu vastaamaan kirjoittajien, lukijoiden, julkaisijoiden ja rahoittajien tarpeita nykyaikaisessa verkkojulkaisemisessa. Palvelu käyttää Open Journal Systems 3.2 -ohjelmistoa.
Einar Skálaglamm

Einar Skálaglamm (900-luvun jälkipuoli) oli islantilainen runoilija, Helgen poika. Hän oleskeli Haakon jaarlin hovissa ja hukkui matkalla Islantiin. Hän on Haakonin kunniaksi sepittänyt kuuluisan "Vellekla" ('kullanpuute') -nimisen runon, joka on huomattava sekä esteettisessä että historiallisessa suhteessa.